Gazdasági Versenyhivatal
[bookmark: _Toc0]A TikTok vállalásait vizsgálja a GVH
Utóvizsgálatot indított a Gazdasági Versenyhivatal (GVH) az Írországban bejegyzett TikTok Technology Limiteddel szemben, amely a globális, kínai tulajdonú videómegosztó platform európai üzemetetője. A TikTok a GVH 2023 novemberében lezárt eljárásának eredményeként számos vállalást tett a szolgáltatás kommunikációs, adat- és gyermekvédelmi funkcióinak fejlesztése, illetve megerősítése érdekében. A versenyhatóság most tüzetesen értékeli, hogy a TikTok maradéktalanul teljesítette-e a kötelezően előírt vállalásokat.
A TikTok videómegosztó közösségi hálózati szolgáltatásnak Magyarországon is jelentős számú felhasználója van, beleértve gyermekeket is. A GVH 2020-ban azért indított vizsgálatot a közösségi szolgáltatóval szemben, mert azt valószínűsítette, hogy a globális vállalkozás nem a jóhiszeműség és tisztesség alapelvének megfelelően elvárható szakmai gondossággal tájékoztatja a fogyasztókat az online platform működésére vonatkozó lényeges információkról – így például a szolgáltatás igénybevétele során kezelt adatok köréről és azok felhasználásáról.
A GVH eljárása 2023 november végén kötelezettségvállalással zárult. A TikTok-ot működtető cég vállalásai alapvetően arra irányultak, hogy a TikTok kommunikációja javuljon, illetve a platform jellemzőit a magyar fogyasztók valóban megismerjék, és így tudatosabb fogyasztói döntéseket hozzanak a szolgáltatással kapcsolatban.
A TikTok által 2023-ben tett vállalás alapvető elemei voltak többek között:
információs célú Adatközpont létrehozása;a szolgáltatás legfontosabb jellemzőiről TikTok videók beiktatása, azaz az adatkezelési kérdéseknek és a további jellemzőknek kontextus barát megjelenítése;alapbeállítások a 18 év alatti felhasználók esetén (pl. napi képernyő idő beállítás automatikusan); szülői felügyelet és egyéb a gyermekeket védő beállítások alkalmazása, illetve népszerűsítése;20%-os reklám korlát (önkéntes) alkalmazása;közvetlen hatósági visszajelzésekre alkalmas és egyéb gyermekvédelmi beállítások fejlesztése, illetve gyermekvédelmi fórumok erősítése;
A Gazdasági Versenyhivatal minden esetben részletesen vizsgálja a cégek által felajánlott – és a GVH által kötelezővé tett – vállalások végrehajtását. A nemzeti versenyhatóság ezúton is felhívja a vállalkozások figyelmét, hogy a határozataiban előírt kötelezettségeket pontosan és maradéktalanul kell teljesíteni, mindezt pedig a cégek megfelelően és határidőn belül kötelesek igazolni a GVH felé. Hiányos teljesítés vagy elmaradt igazolás esetén a GVH Versenytanácsa akár jelentős bírságot is kiszabhat az érintett vállalkozásra.
A Gazdasági Versenyhivatal nagy figyelmet fordít családok, gyermekek, betegek és idősek védelmére, ennek megfelelően a jelentős számú fogyasztó és vállalkozás érdekeit és helyzetét befolyásoló, nagy technológiai vállalkozások piaci magatartásainak vizsgálatára. Ezen eljárások során a GVH kifejezett célja, hogy – bírságok kiszabása helyett, vagy a mellett – olyan intézkedéseket tegyenek a cégek, amelyek a magyar fogyasztók és a hazai vállalkozások érdekében állnak, a magyar felhasználókat védik, illetve segítik.
Az ügy hivatali nyilvántartási száma: VJ/31/2026.

